CELEX: 32019D1291
Language: sl
Date: 2019-07-30 00:00:00
Title: Izvedbeni sklep Komisije (EU) 2019/1291 z dne 30. julija 2019 o skladnosti cene na enoto za leto 2019 za območje zaračunavanja Švice z izvedbenima uredbama (EU) št. 390/2013 in (EU) št. 391/2013 (notificirano pod dokumentarno številko C(2019) 5532) (Besedilo velja za EGP.)

1.8.2019   
               
               
                  SL
               
               
                  Uradni list Evropske unije
               
               
                  L 203/8
               
            
         IZVEDBENI SKLEP KOMISIJE (EU) 2019/1291
         z dne 30. julija 2019
         o skladnosti cene na enoto za leto 2019 za območje zaračunavanja Švice z izvedbenima uredbama (EU) št. 390/2013 in (EU) št. 391/2013
         
            
               (notificirano pod dokumentarno številko C(2019) 5532)
            
         
         (Besedilo v francoskem, italijanskem in nemškem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Sporazuma med Evropsko skupnostjo in Švicarsko konfederacijo o zračnem prometu (v nadaljnjem besedilu: Sporazum) (1),
         ob upoštevanju Uredbe (ES) št. 550/2004 Evropskega parlamenta in Sveta z dne 10. marca 2004 o izvajanju navigacijskih služb zračnega prometa na enotnem evropskem nebu (Uredba o izvajanju služb) (2) in zlasti člena 15(4) Uredbe,
         ob upoštevanju Izvedbene uredbe Komisije (EU) št. 391/2013 z dne 3. maja 2013 o določitvi skupne ureditve pristojbin za navigacijske službe zračnega prometa (3) in zlasti člena 17(1)(d) Uredbe,
         ob upoštevanju naslednjega:
         
                     (1)
                  
                  
                     Izvedbena uredba (EU) št. 391/2013 določa skupno ureditev pristojbin za navigacijske službe zračnega prometa. Skupna ureditev pristojbin je sestavni element prizadevanj za dosego ciljev načrta izvedbe, določenih v skladu s členom 11 Uredbe (ES) št. 549/2004 Evropskega parlamenta in Sveta (4) ter Izvedbeno uredbo Komisije (EU) št. 390/2013 (5).
                  
               
                     (2)
                  
                  
                     Izvedbeni sklep Komisije 2014/132/EU (6) vzpostavlja vseevropske cilje uspešnosti, vključno s ciljem stroškovne učinkovitosti storitev navigacijskih služb zračnega prometa na rutah, izraženim v določenih stroških na enoto za opravljanje navedenih storitev, za drugo referenčno obdobje 2015–2019.
                  
               
                     (3)
                  
                  
                     V skladu s členom 17(1)(b) in (c) Izvedbene uredbe (EU) št. 391/2013 mora Komisija oceniti cene na enoto za leto 2019 za območja zaračunavanja, ki so ji jih države članice predložile do 1. junija 2018 v skladu s členom 9(1) in (2) navedene izvedbene uredbe. Navedena ocena zadeva skladnost navedenih cen na enoto z izvedbenima uredbama (EU) št. 390/2013 in (EU) št. 391/2013.
                  
               
                     (4)
                  
                  
                     Komisija je izvedla svojo oceno cene na enoto za leto 2019 s pomočjo Eurocontrolove enote za oceno uspešnosti in Eurocontrolovega osrednjega urada za pristojbine na rutah, pri čemer je uporabila podatke in dodatne informacije, ki so jih zagotovile države članice in Švica do 1. novembra 2018.
                  
               
                     (5)
                  
                  
                     Na podlagi navedene ocene in ob upoštevanju potrebe po skladnosti ciljev uspešnosti funkcionalnega bloka zračnega prostora Srednje Evrope (FABEC) v skladu s členom 11(3)(c) Uredbe (ES) št. 549/2004 je Komisija v skladu s členom 17(1)(d) Izvedbene uredbe (EU) št. 391/2013 in brez poseganja v člen 16 Uredbe (ES) št. 550/2004 ugotovila, da je cena na enoto za leto 2019 za območja zaračunavanja na rutah, ki jo je predložila Švica, v skladu z izvedbenima uredbama (EU) št. 390/2013 in (EU) št. 391/2013.
                  
               
                     (6)
                  
                  
                     V skladu s členom 17(1) Izvedbene uredbe (EU) št. 391/2013 so cene na enoto določene v nacionalni valuti. Cene na enoto iz tega sklepa bi zato morale biti prikazane v švicarskih frankih.
                  
               
                     (7)
                  
                  
                     Komisija je Švico obvestila o tem sklepu in ji v skladu s členom 19(2) Sporazuma dala priložnost, da predloži pripombe nanj –
                  
               SPREJELA NASLEDNJI SKLEP:
         
            Člen 1
            Cena na enoto za leto 2019 v višini 106,33 CHF za območje zaračunavanja Švice na rutah je v skladu z izvedbenima uredbama (EU) št. 390/2013 in (EU) št. 391/2013.
         
         
            Člen 2
            Ta sklep je naslovljen na Švicarsko konfederacijo.
         
         
            V Bruslju, 30. julija 2019
            
               
                  Za Komisijo
               
               Violeta BULC
               
                  Članica Komisije
               
            
         
         
            (1)  UL L 114, 30.4.2002, str. 73.
         
            (2)  UL L 96, 31.3.2004, str. 10.
         
            (3)  UL L 128, 9.5.2013, str. 31.
         
            (4)  Uredba (ES) št. 549/2004 Evropskega parlamenta in Sveta z dne 10. marca 2004 o določitvi okvira za oblikovanje enotnega evropskega neba (okvirna uredba) (UL L 196, 31.3.2004, str. 1).
         
            (5)  Izvedbena uredba Komisije (EU) št. 390/2013 z dne 3. maja 2013 o določitvi načrta izvedbe za navigacijske službe zračnega prometa in funkcije omrežja (UL L 128, 9.5.2013, str. 1).
         
            (6)  Izvedbeni sklep Komisije 2014/132/EU z dne 11. marca 2014 o vzpostavitvi vseevropskih ciljev uspešnosti za mrežo za upravljanje zračnega prometa in mejnih vrednosti opozarjanja za drugo referenčno obdobje 2015–2019 (UL L 71, 12.3.2014, str. 20).